REZOLUTË
PËR VLERËSIMIN E VEPRIMTARISË SË ENTIT RREGULLATOR 
TË ENERGJISË PËR VITIN 2022

Kuvendi i Shqipërisë,
Duke njohur Entin Rregullator të Energjisë si rregullatori i vetëm dhe i pavarur për mbikëqyrjen e funksionimit të tregut të energjisë elektrike e të gazit natyror, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
Duke vlerësuar trendin pozitiv të uljes së nivelit të humbjeve të energjisë elektrike në sistemin e shpërndarjes, i cili vijon të ketë një rënie nga viti në vit, humbjet e energjisë elektrike për vitin 2022 arritën në nivelin 19.7%, duke shënuar një ulje të mëtejshme krahasuar me vitin 2021, ndërkohë niveli total i arkëtimeve për vitin 2022 arriti shifrat 98% duke shënuar një rritje të lehtë krahasuar me vitin 2021;
Duke theksuar se situata e krizës globale energjetike dhe luftës në Ukrainë ka çuar në një rritje të çmimit të energjisë në tregun ndërkombëtar në nivele tepër të larta, me pasoja të drejtpërdrejta në buxhetin e shtetit;
Duke vlerësuar si arritje të rëndësishme bërjen operacionale dhe fillimin nga puna të Bursës Shqiptare të Energjisë Elektrike - ALPEX sh.a.;
Vlerëson për vitin 2022:
Kontributin e ERE-s, bashkëpunimin me Ministrinë e Infrastrukturës, rregullatorin e Kosovës, si dhe aktorët e tjerë në bërjen operacionale dhe fillimin nga puna të Bursës Shqiptare të Energjisë Elektrike - ALPEX sh.a., e cila krijon mundësinë për të gjithë prodhuesit e energjisë elektrike që në mënyrë transparente të konkurrojnë me njëri-tjetrin duke përfituar nga bursa, por nga ana tjetër duke i dhënë kështu edhe industrisë së vendit dhe tregut mundësinë për të marrë energji elektrike me çmime sa më të konkurrueshme dhe sa më të ulëta;
Punën e bërë nga ERE-ja dhe bashkëpunimin me të gjithë aktorët në përgatitjen e projektligjit “Për nxitjen e përdorimit të energjisë nga burimet e rinovueshme”, i cili përmirëson kuadrin ligjor bazë të energjisë së rinovueshme në Shqipëri, duke u orientuar tek burimet e sigurta, të pashtershme, miqësore me mjedisin e me eficiencë të lartë, si dhe duke ndikuar drejtpërdrejt në uljen e konsumit të energjisë nga rrjeti dhe diversifikimin e prodhimit të energjisë;
Punën e bërë nga ERE-ja lidhur me miratimin e disa akteve nënligjore, të cilat kanë ndikim si për mundësinë e ndërtimit të rrjetit të transmetimit dhe atë të shpërndarjes së gazit, si dhe miratimin e akteve nënligjore për Terminalin e LNG-së (Gazit Metan të Lëngëzuar) dhe aktet e tjera për ruajtjen nëntokësore të gazit natyror;
Punën e bërë nga ERE-ja lidhur me vendosjen e linkut/grafikës “Bëj një ankesë” dhe numrit të gjelbër në dispozicion të qytetarëve/konsumatorëve në faqen zyrtare kryesore të ERE-s në internet, përgatitjen e broshurave (materialeve) informuese/sensibilizuese për konsumatorin, si dhe publikimin e tyre në faqen zyrtare të ERE-s dhe në rrjete sociale për të informuar konsumatorin në lidhje me të drejtat dhe detyrimet e tyre dhe me një sërë aspektesh të rregullimit, që afektojnë interesat e tyre si konsumatorë;
Punën e bërë nga ERE-ja lidhur me miratimin dhe zbatimin e Rregullores për Masat e të Licencuarve në Aktivitetin e Furnizimit për Arritjen e Treguesve të Matjes dhe Vlerësimit si një hap i rëndësishëm që ndikon në ofrimin e një shërbimi cilësor dhe me standarde për konsumatorin.
Kuvendi i Shqipërisë për vitin 2023 i rekomandon ERE-s: 
1. Të luajë një rol proaktiv dhe të bashkëpunojë me të gjithë aktorët për të bërë të mundur lehtësimin e barrierave dhe nxitjen e investimeve në rritjen e prodhimit të energjisë elektrike nga burime të rinovueshme (dielli, era dhe forma të tjera), shfrytëzimi i burimeve diellore dhe të erës do të përmirësonte ndjeshëm sigurinë energjetike të vendit duke diversifikuar burimet e energjisë dhe duke e bërë sistemin më pak të ekspozuar ndaj ndikimeve klimatike;
2. Të angazhohet në miratimin në një kohë sa më të shkurtër të akteve rregullatore që dalin si detyrim  pas miratimit në Kuvend të ligjit “Për nxitjen e përdorimit të energjisë nga burimet e rinovueshme”; 
3. Në kuadër të mbrojtjes së konsumatorit, të bashkëpunojë me Ministrinë e Mirëqenies Sociale dhe Rinisë dhe aktorët e tjerë në draftimin e rregullores për kriteret specifike dhe procedurat për përfitimin e statusit të klientëve në nevojë të parashikuara në legjislacionin në fuqi;
4. Të marrë masa që numri i gjelbër të jetë funksional dhe të ketë stafin përkatës, i cili bën të mundur adresimin në kohë reale të kërkesave për informacion të konsumatorit, si dhe jep orientimet për adresimin më të shpejtë të ankesave sipas legjislacionit në fuqi. Në të njëjtën kohë, duke pasur parasysh fuqinë e medieve sociale, të jetë më aktive në promovimin përmes tyre të të drejtave të konsumatorëve, sensibilizimin e tyre mbi kursimin e energjisë elektrike, broshurave informative për konsumatorin, si dhe informacione të tjera që i shërbejnë konsumatorit;
5. Të rrisë përpjekjet për implementimin brenda vitit 2023 të platformës së krahasimit të çmimeve (Price Comparison Tool), e cila u ofron furnizuesve mundësinë e paraqitjes së çmimeve të energjisë elektrike për konsumatorët që zgjedhin të furnizohen nga tregu i lirë duke i dhënë mundësinë e vlerësimit në mënyrë transparente të ofertave;
6. Të vijojë kontributin e saj për bashkërendimin e punës mes rregullatorëve, TSO-ve dhe bursës për të mundësuar bashkimin e tregjeve jo vetëm ndërmjet Shqipërisë dhe Kosovës, por edhe më tej me Maqedoninë e Veriut apo Malin e Zi;
[bookmark: _GoBack]7. Të vijojë bashkëpunimin me “Albgas” sh.a. lidhur me tubacionin nga Terminali në Vlorë deri në pikën e takimit me TAP në Fier, e cila, nga njëra anë, krijon mundësinë e përshpejtimit të riparimit të TEC-it Vlorë dhe të vendosjes se tij në punë dhe, nga ana tjetër, krijon mundësinë që të injektohet gaz edhe në rrjetin e TAP-it për nevojat e rajonit; 
8. Në bashkëpunim me aktorët e tjerë të fushës, të ndërmarrë veprime koherente dhe me objektiva të qartë për të krijuar një treg funksional gazi, që shfrytëzon potencialin e infrastrukturës ekzistuese në vend dhe krijon bazat e tregut për planet e zhvillimit të infrastrukturës;
9. Të vijojë bashkëpunimin me Agjencinë e Efiçencës për hartimin e një strategjie të përbashkët afatmesme për adresimin e çështjeve me interes të konsumatorit sa i përket përdorimit eficient të energjisë;
10. Gjatë vitit 2023 të punojë për implementimin e sistemit të lëshimit, anulimit dhe tregtimit të garancive të origjinës në përputhje me standardet e BE-së. 

